L'article 119.2 de l'Estatut d'autonomia de Catalunya atribueix competència exclusiva a la Generalitat de Catalunya en matèria de pesca marítima en aigües interiors i la regulació i gestió dels recursos pesquers.
La Llei 2/2010, de 18 de febrer, de pesca i acció marítimes, estableix en el seu article 25 que el departament competent en matèria de pesca i acció marítima, per ordre de la persona titular, amb l'objecte de protegir i recuperar els recursos marins, pot establir fons mínims i vedes temporals o zonals que comportin la limitació o la prohibició de l'exercici de les activitats pesqueres o marisqueres.
L'establiment de campanyes de pesca del corall vermell ha estat un dels eixos d'actuació de la política pesquera catalana ja que actuen directament sobre la reducció de l'esforç pesquer i faciliten el creixement i la reproducció de les colònies de corall vermell.
En aquesta disposició s'estableix el mateix període de pesca de corall vermell que en els anys anteriors.
L'article 27 de la mateixa Llei 2/2010, de 18 de febrer, estableix que el departament competent en matèria de pesca i acció marítimes pot fixar les mides mínimes autoritzades de captura en el marc de la normativa de la Unió Europea.
La consideració 19 del Reglament (CE) 1967/2006 del Consell de 21 de desembre de 2006, recorda que és convenient determinar les talles mínimes de desembarcament de determinats organismes marins, tant per millorar l'explotació com per fixar normes a partir de les quals els estats membres puguin construir un sistema de gestió per a la pesca litoral.
Les mesures reguladores de l'activitat extractiva del corall vermell en aigües interiors del litoral català són les contingudes en el Decret 291/1983, de 30 de juny, sobre l'extracció del corall, els preceptes del qual s'han d'entendre en el marc de la Llei 2/2010, de 18 de febrer, de pesca i acció marítimes i de la resta de la normativa legal vigent.
El Decret 200/2010, de 27 de desembre, de creació, denominació i determinació de l'àmbit de competències dels departaments de l'Administració de la Generalitat de Catalunya, atribueix en el seu article 3.9.3 l'exercici de la competència en matèria de polítiques de pesca al Departament d'Agricultura, Alimentació i Acció Rural.
El Decret 336/2011, de 10 de maig, de reestructuració del Departament d'Agricultura, Ramaderia, Pesca, Alimentació i Medi Natural, estableix en l'article 22.d), entre les funcions que corresponen a la Direcció General de Pesca i Afers Marítims, la de proposar la regulació normativa en matèria d'ordenació pesquera i de gestió de recursos marins.
En conseqüència, d'acord amb el que disposen els articles 39.3 i 40 de la Llei 13/2008, de 5 de novembre, de la presidència de la Generalitat i del Govern, a proposta de la Direcció General de Pesca i Afers Marítims, i en ús de les atribucions que m'han estat conferides,
D'acord amb el previst a l'article 25 de la Llei 2/2010, de 18 de febrer, de pesca i acció marítimes s'estableix una campanya per a la pesca del corall vermell dins les aigües interiors del litoral de Catalunya per a l'any 2012 que s'inicia el dia 1 de maig i finalitza el dia 31 d'octubre.
L'extracció de corall vermell queda prohibida durant tot l'any dins les zones establertes en l'Ordre MAH/293/2005, de 16 de juny, per la qual s'estableixen mesures de regulació de l'extracció de corall vermell en l'àmbit marí del parc natural de Cap de Creus i en la Llei 15/2010, del 28 de maig, de declaració del parc natural del Montgrí, les Illes Medes i el Baix Ter, de dues reserves naturals parcials i d'una reserva natural integral.
D'acord amb el previst a l'article 25 de la Llei 2/2010, de 18 de febrer, de pesca i acció marítimes es prohibeix l'extracció de corall vermell a la zona del litoral compresa entre el límit nord del terme municipal de l'Escala i el cap de Begur.
D'acord amb l'article 27 de la Llei 2/2010, de 18 de febrer, de pesca i acció marítimes i el Reglament (CE) 1967/2006 del Consell, de 21 de desembre de 2006, s'estableix una talla mínima de les branques de corall vermell de 7 mm de diàmetre de la base amb una tolerància màxima d'un 5% en pes de branques de mida inferior.
D'acord amb l'article 10.3 de la Llei 2/2010, de 18 de febrer, de pesca i acció marítimes, modificat per la Llei 9/2011, del 29 de desembre, de promoció de l'activitat econòmica, per a la pesca del corall vermell cal estar en possessió de la llicencia de pesca o marisqueig sense embarcació o amb embarcació auxiliar prevista en l'article 9.1b) de la mateixa Llei 2/2010.
Les llicències per a la pesca del corall vermell seran atorgades per la Direcció General de Pesca i Afers Marítims en un nombre màxim de 10.
El termini per a la presentació de les sol·licituds finalitza el 10 d'abril de 2012.
D'acord amb el previst a l'article novè del Decret 291/1983, de 30 de juny, sobre extracció de corall vermell, en el cas que el nombre de sol·licitants superi el de llicències, s'han d'atorgar als sol·licitants que acumulin una més gran puntuació d'acord amb el següent barem:
a) Es concedeixen 50 punts als sol·licitants que, segons les dades existents en la direcció general competent en matèria de pesca, acreditin la màxima antiguitat en relació amb l'any d'atorgament de la primera llicència d'aigües interiors i els punts que proporcionalment corresponguin a la resta de sol·licitants.
b) Es concedeixen 50 punts als sol·licitants que, segons les dades existents en la direcció general competent en matèria de pesca, acreditin la màxima antiguitat en relació amb el nombre total d'anys en què han disposat de llicència d'aigües interiors i els punts que proporcionalment corresponguin a la resta de sol·licitants.
L'exercici de l'activitat extractiva del corall vermell en aigües interiors del litoral català ha de complir les normes reguladores contingudes en el Decret 291/1983, de 30 de juny, sobre l'extracció de corall llevat dels articles 1, 6.b) i 8, que s'ha entendre referida al marc legal vigent.
La referència legal continguda en l'article 16 d'aquest Decret s'ha d'entendre referida a la Llei 2/2010, de 18 de febrer, de pesca i acció marítimes.
Aquesta disposició entrarà en vigor l'endemà de la seva publicació al Diari Oficial de la Generalitat de Catalunya.
Barcelona, 27 de febrer de 2012